Fiat clarum cunctis viventibus modo, postque venturis, quod Henricus Miles de Firmitate decubans in lecto, veniensque ad suum obitum, consensu, et consilio uxoris suæ, et filiorum, et omnium domesticorum suorum, dedit Deo, et sancto Petro, et Besuensi Ecclesiæ, pro sua anima, suorumque antecessorum fidelium, unum mansum apud villam, quæ dicitur Burgundion, cum omnibus appendiciis suis, liberum cum omni libertate, et tres servos manentes in ipso manso, scilicet Arnulfum, Henricum, Gislebertum, et medietatem de filiis, vel filiabus supradicti Arnulfi, et de alia parte unam ancillam. Huic Cartæ adsignamus testes. Signum Leogardis, quæ donum fecit, Hugonis de Comulensi castro, Richardi de Vircillis, Widonis fratris ipsius. De clientibus, Henrici, Ulrici, Julonis filii ejus. Rotberti villici, Bernardi, Arnaldi Clerici, Widonis Presbyteri, et aliorum multorum.